Diari Oficial de la Generalitat Valenciana


Sumari del DOGV 9627, del 28-06-2023 (2023/7323)

RESOLUCIÓ de 22 de juny de 2023, de la Direcció General d'Innovació Educativa i Ordenació, per la qual es regula la participació en el projecte d'innovació «Guardabosc 2023-2024» en les etapes d'Educació Primària, Educació Secundària Obligatòria i Formació Professional Bàsica, en centres sostinguts amb fons públics de la Generalitat Valenciana, i s'estableixen les condicions per a la certificació de la participació del professorat en el projecte.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9627

Data del DOGV
:   28-06-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/7323


Data del document
:   22-06-2023

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * projecte d'investigació
    * educació

RESOLUCIÓ de 22 de juny de 2023, de la Direcció General d'Innovació Educativa i Ordenació, per la qual es regula la participació en el projecte d'innovació «Guardabosc 2023-2024» en les etapes d'Educació Primària, Educació Secundària Obligatòria i Formació Professional Bàsica, en centres sostinguts amb fons públics de la Generalitat Valenciana, i s'estableixen les condicions per a la certificació de la participació del professorat en el projecte. [2023/7323]  
La Llei orgànica 2/2006, de 3 de maig, d'educació, modificada per la Llei orgànica 3/2020 de 29 de desembre, indica, en l'article 2, que una de les finalitats del sistema educatiu espanyol és l'educació per a la transició ecològica amb criteris de justícia social com a contribució a la sostenibilitat ambiental, social i econòmica.  
En el preàmbul de la Llei orgànica 3/2020, de 29 de desembre, es reconeix la importància d'atendre el desenvolupament sostenible d'acord amb el que s'estableix en l'Agenda 2030. Així, l'educació per al desenvolupament sostenible i la ciutadania mundial ha d'incardinar-se en els plans i programes educatius de la totalitat de l'ensenyament obligatori, incorporant els coneixements, capacitats, valors i actituds que necessiten totes les persones per a viure una vida fructífera, adoptar decisions fonamentades i assumir un paper actiu, tant en l'àmbit local com mundial, a l'hora d'afrontar i resoldre els problemes comuns a tots els ciutadans del món. L'educació per al desenvolupament sostenible i per a la ciutadania mundial inclou l'educació per a la pau i els drets humans, la comprensió internacional i l'educació intercultural, així com l'educació per a la transició ecològica, sense descurar l'acció local, imprescindibles per a abordar l'emergència climàtica, de manera que l'alumnat conega quines conseqüències tenen les nostres accions diàries.  
El Decret 106/2022, de 5 d'agost, del Consell, d'ordenació i currículum de l'etapa d'Educació Primària, d'acord amb el que estableix l'article 6 del Reial decret 157/2022, indica en l'article 6.10 que, la importància de l'entorn físic s'abordarà des dels principis de sostenibilitat i protecció del medi ambient a través d'accions d'aula, iniciatives de centre, projectes comunitaris o qualsevol altra acció que contribuïsca a la cura de l'entorn i a la transició ecològica.  
  
Així mateix, l'article 7 del Decret 106/2022 assenyala que l'Educació Primària contribuirà a desenvolupar hàbits de consum responsable en el context de l'educació per a la sostenibilitat i la protecció del medi ambient, en el camí cap a la transició ecològica.  
El Decret 107/2022, de 5 d'agost, del Consell, d'ordenació i currículum de l'etapa d'Educació Secundària, d'acord amb el que estableix l'article 6 del Reial decret 217/2022, indica en l'article 6.6 que, des de totes les matèries o àmbits s'ha de promoure la ciutadania democràtica i la consciència global, amb voluntat d'educar persones crítiques i compromeses en la millora del seu entorn i en la consecució d'un futur sostenible per a totes i tots, d'acord amb els Objectius de Desenvolupament Sostenible.  
Així mateix, l'article 7 del Decret 107/2022 assenyala que l'Educació Secundària contribuirà a valorar críticament els hàbits socials relacionats amb la salut, el consum, la cura, l'empatia i el respecte cap als éssers vius, especialment els animals, i el medi ambient, i contribuir a la conservació i millora.  
El Reial decret 127/2014, de 28 de febrer, pel qual es regulen aspectes específics de la Formació Professional Bàsica dels ensenyaments de formació professional del sistema educatiu, indica en l'article 11.c que, s'inclouran aspectes relatius a les competències i els coneixements relacionats amb el respecte al medi ambient.  
La gestió eficaç dels incendis requereix l'acció coordinada de les administracions, la població i tota la societat. Amb la Llei 6/2022, de 5 de desembre, de la Generalitat, del canvi climàtic i la transició ecològica de la Comunitat Valenciana, s'indica en el capítol VII, article 68, que la planificació i actuacions que desenvolupen les administracions públiques valencianes, en l'àmbit de les seues respectives competències, en relació amb l'activitat agrícola, ramadera, forestal i pesquera tindrà en compte l'adopció de mesures encaminades a reduir la vulnerabilitat del sistema forestal avançant concretament cap a l'afavoriment d'una gestió forestal activa que permeta reduir el risc d'incendis forestals i aprofitar la biomassa forestal.  
La Comunitat Valenciana va patir en el 2022 el seu pitjor estiu d'incendis de l'última dècada amb gairebé 30.000 hectàrees arrasades. És el foc el fenomen més important de degradació dels boscos, amb greus conseqüències sobre els recursos i serveis que ens presten, però el que és clar és que el foc natural només causa el 25 % dels incendis, i en la majoria dels casos és per l'acció humana. Per això és essencial modificar les conductes perjudicials sensibilitzant sobre l'impacte dels incendis, amb formació per a disminuir accidents i negligències, i fomentant la gestió i aprofitament sostenible dels nostres boscos.  
  
Hem d'unir esforços per a previndre aquests fets, gestionar eficaçment la seua propagació i reduir les seues conseqüències. La implicació social en aquestes accions és essencial, així com extraure aprenentatges sobre allò succeït i exercir una gestió sostenible que evite nous incendis.  
  
L'escola és un dels grans agents socials que ha de dur a terme aquest procés. Per això ha d'estar oberta al seu entorn, dotar el conjunt de l'alumnat de coneixements i capacitats per a comprendre i intervindre en la comunitat on s'insereix, i promoure actituds i valors de compromís amb la millora mediambiental i social del seu entorn.  
  
Atenent l'exposat anteriorment, des de la Direcció General d'Innovació i Ordenació es proposa el projecte «Guardabosc» com a oportunitat per a impulsar aquest tipus d'actuacions en els centres educatius i com a eina potenciadora d'aprenentatge i respecte pel medi ambient.  
  
El projecte «Guardabosc» és una iniciativa de la Direcció General d'Innovació Educativa i Ordenació duta a terme en col·laboració amb la Direcció General de Prevenció d'Incendis Forestals de la Generalitat Valenciana, la Xarxa Jove i l'Institut Valencià de la Joventut (IVAJ).  
  
Per tant, en virtut de les competències assignades pel Decret 173/2020, de 30 d'octubre, del Consell, d'aprovació del reglament orgànic i funcional de la Conselleria d'Educació, Cultura i Esport, resolc:  
  
  
Primer. Objecte  
Convocar en règim de concurrència competitiva els centres sostinguts amb fons públics de la Generalitat Valenciana, de les etapes d'Educació Primària, Educació Secundària Obligatòria i Formació Professional Bàsica, i seleccionar-ne cinquanta per a participar en el projecte «Guardabosc».  
  
Segon. Finalitats del projecte  
La convocatòria té com a finalitat impulsar el treball en els centres educatius amb programes mediambientals que desenvolupen de forma creativa la innovació pedagògica a través del contacte amb la natura. Aquest projecte d'innovació busca crear entorns de treball col·laboratius que unisquen educació i medi ambient amb els següents objectius:  
  
a) Conèixer l'entorn natural i la realitat forestal de la zona on s'emplaça el centre o altres espais propers.  
b) Facilitar eines educatives que permeten donar a conéixer a l'alumnat tota la riquesa i diversitat que ofereixen els espais naturals.  
  
c) Forjar el respecte pel medi ambient i generar vincles afectius amb la natura de tal forma que millore la convivència amb aquesta.  
d) Descobrir els recursos i serveis que aporten els boscos i, en general, la natura per al desenvolupament de la vida del nostre planeta.  
e) Fomentar la companyonia, l'empatia i el treball en equip.  
f) Augmentar l'autoestima i guanyar responsabilitat per a generar una actitud proactiva entre l'alumnat, de respecte i cura cap a la natura.  
  
Tercer. Característiques generals del projecte  
a) Els centres educatius seleccionats en la present convocatòria desenvoluparan el projecte «Guardabosc» entre els mesos d'octubre de 2023 i juny de 2024.  
b) S'establirà un pla de treball distribuït en:  
- Formació inicial teoricopràctica del professorat implicat.  
- Aplicació teòrica a l'aula dels continguts treballats en la formació, dins de l'horari lectiu setmanal del projecte interdisciplinari.  
  
- Eixida a l'entorn natural amb la finalitat de consolidar tots els conceptes treballats a l'aula. L'alumnat realitzarà com a mínim una jornada en espais naturals de la localitat o rodalia.  
Durant tot el pla de treball, els centres podran comptar amb l'assessorament de la direcció general competent en matèria de prevenció d'incendis forestals de la Generalitat Valenciana i l'acompanyament del personal de la Xarxa Jove.  
c) L'assessorament i acompanyament per part de personal especialitzat no implicarà cap despesa per al centre educatiu.  
d) El projecte «Guardabosc» no preveu subvenció o ajuda per als centres seleccionats.  
  
Quart. Destinataris  
1. El projecte d'innovació va adreçat als nivells de 5é i 6é d'Educació Primària, als nivells d'ESO d'Educació Secundària, i a la Formació Professional Bàsica, de centres sostinguts amb fons públics de la Generalitat Valenciana.  
2. El professorat que hi participe ha de tindre destinació definitiva en el centre que presenta la sol·licitud, ser personal en expectativa de destinació o ser personal interí amb vacant en el centre durant el curs escolar 2023-2024.  
  
Cinqué. Requisits de participació en el projecte  
a) Ser un centre educatiu sostingut amb fons públics de la Generalitat Valenciana, dels nivells educatius esmentats en l'apartat resolutiu quart.  
b) Omplir tots els apartats de la sol·licitud tal com es detalla en l'apartat resolutiu sisé.  
c) Disposar d'una declaració responsable en què conste que, com a representant legal, ha obtingut i té sota custòdia els documents de consentiment informat per a l'ús de la imatge i el so de les persones (alumnat, professorat) que apareguen en els documents gràfics que es generen en la participació del projecte «Guardabosc».  
La conselleria d'educació facilitarà als centres educatius seleccionats ambdós models: d'una banda, el consentiment informat de cessió d'ús d'imatge i so per a les persones participants; d'una altra, la declaració responsable que haurà d'emplenar la direcció del centre.  
  
d) Emplenar l'annex I descarregable des del web d'innovació: https://ceice.gva.es/va/web/innovacion-educacion/projecte-guardabosc, on la persona representant legal del centre declare:  
1. Haver aprovat en claustre i en consell escolar la participació en el projecte d'innovació;  
2. Haver aprovat en consell escolar la col·laboració amb el personal de la Xarxa Jove per a l'assessorament i acompanyament durant el desenvolupament del projecte «Guardabosc», com queda reflectit en l'article 52 del Decret 253/2019 i en l'article 67 del Decret 252/2019.  
  
  
Sisé. Sol·licitud i termini de presentació  
a) La conselleria d'educació, enviarà al correu corporatiu de cada centre un enllaç personalitzat al formulari d'inscripció. Els centres docents que desitgen participar durant el curs 2023-2024 en el projecte «Guardabosc» han d'omplir el formulari. Aquest podrà ser editat, si es precisa, a través de l'enllaç facilitat, sempre que el termini estiga obert. El formulari, que ha de ser emplenat per la persona que tinga la representació legal del centre, inclourà la informació següent:  
  
- Dades i context del centre: localització, entorn.  
- Dades del professorat participant: una persona coordinadora i professorat que hi participe de manera activa. Caldrà un mínim de 3 docents i un màxim de 7 (comptant amb la persona coordinadora).  
- Dades de participació: nivell i quantitat d'alumnat participant en el projecte d'innovació.  
- Raons i motivació per a participar en la convocatòria.  
- Experiències prèvies o altres projectes vinculats amb el medi ambient i la sostenibilitat ambiental que es duen a terme en el centre o que s'hagen treballat en cursos anteriors.  
b) El termini per a la presentació de la sol·licitud serà de 15 hàbils a partir de l'endemà de la publicació d'aquesta resolució en el Diari Oficial de la Generalitat Valenciana.  
c) La direcció general competent en matèria d'innovació educativa examinarà tota la documentació presentada i publicarà una llista provisional que reculla els centres seleccionats a participar en el projecte «Guardabosc» i, si fora el cas, els centres no seleccionats.  
d) Publicada la resolució provisional, s'estableix un període d'al·legacions de 5 dies hàbils a partir de la data de publicació en el web d'Innovació: https://ceice.gva.es/va/web/innovacion-educacion/projecte-guardabosc. Les al·legacions s'han de presentar a la direcció general competent en matèria d'innovació, a través del correu electrònic ryzueexnuz@hzf.xj.  
e) Transcorregut el termini de presentació d'al·legacions es publicarà la resolució definitiva de centres seleccionats i no seleccionats a participar en el projecte «Guardabosc».  
f) L'autorització del projecte d'innovació es podrà revocar pels motius següents:  
- Renúncia del centre a la participació en el projecte d'innovació.  
- Proposta de la direcció general competent en matèria d'innovació, quan es comprove que no s'estan complint les condicions d'aplicació del projecte d'innovació que s'estableixen en aquesta resolució.  
  
  
Seté. Criteris de selecció i procediment de distribució  
La valoració de les sol·licituds admeses a tràmit s'efectuarà d'acord amb els criteris següents:  
1. Contextualització: dades i context del centre, localització, entorn. (10 punts)  
2. Justificació: raons i motivació per a participar en la convocatòria. (10 punts)  
3. Experiències prèvies: formació, activitats i/o projectes vinculats amb el medi ambient i la sostenibilitat ambiental que es duen a terme en el centre o que s'hagen treballat en cursos anteriors. (10 punts)  
  
a) Se seleccionaran cinquanta centres docents per a participar en el projecte «Guardabosc» d'acord amb les puntuacions obtingudes segons la baremació anterior.  
La següent taula detalla la distribució de centres educatius que se seleccionaran per províncies atenent el criteri de territorialitat.  
  
Distribució de centres  
 Província  
d'Alacant Província  
de València Província  
de Castelló  
Curs 99-07 54 23 11  
  
  
b) Tindran prioritat els centres educatius que no hagen participat en la convocatòria del projecte «Guardabosc» 2022-2023.  
En cas d'existir vacants, per a garantir el principi de territorialitat, se seguiran els criteris següents:  
a) Quan hi haja una vacant dins d'una província concreta, s'assignarà aquesta vacant a un centre candidat de la mateixa província, seguint l'ordre de baremació.  
b) Quan hi haja una vacant dins d'una província concreta, i aquesta província no tinga centres candidats, s'assignarà la vacant a un centre d'una altra província seguint l'ordre de baremació.  
  
En cas d'existir desistiment per part d'algun dels centres seleccionats, per a garantir el principi de territorialitat se seguiran els criteris següents:  
a) Quan un centre seleccionat presente desistiment es procedirà a assignar aquesta vacant a un altre centre de la mateixa província, seguint l'ordre de baremació.  
b) Quan un centre seleccionat presente desistiment i no hi haja centres candidats de la mateixa província, s'assignarà la vacant a un centre d'una altra província seguint l'ordre de baremació.  
  
Huité. Condicions i terminis de la justificació de la participació en el projecte «Guardabosc»  
Els centres participants, per mitjà de la persona representant legal, enviaran la informació i la documentació relativa al desenvolupament i finalització del projecte d'innovació «Guardabosc» abans del 31 de juliol de 2024. No s'admetrà aportació o modificació de la documentació que tot seguit s'indica, més enllà de la data esmentada:  
a) Memòria final en què facen constar els objectius aconseguits, propostes de millora i un recull audiovisual que done testimoni de la seua participació.  
b) Certificat amb la relació de professorat que haja desenvolupat les actuacions indicades en l'apartat resolutiu tercer d'aquesta resolució.  
  
La direcció general competent en matèria d'innovació donarà indicacions als centres seleccionats sobre el procediment d'enviament de la documentació.  
  
Nové. Certificació de la participació en el projecte «Guardabosc»  
Una vegada comprovat des de la direcció general competent en matèria d'innovació que es reuneixen les condicions requerides per a la certificació, l'òrgan competent en matèria de formació del professorat d'acord amb l'Ordre 65/2012, de 26 d'octubre, de la Conselleria d'Educació, Formació i Ocupació, que estableix el model de formació permanent del professorat i el disseny, reconeixement i registre de les activitats formatives, i per l'Ordre 54/2014, d'1 de juliol, de la Conselleria d'Educació, Cultura i Esport, per la qual es regula l'acreditació i valoració de les activitats de formació permanent i altres activitats per a la millora de la qualitat de l'ensenyament que realitze el funcionariat docent que imparteix ensenyaments no universitaris de la Comunitat Valenciana, certificarà la participació en el projecte d'innovació «Guardabosc» de la manera següent:  
- Professorat coordinador: 30 h.  
- Professorat participant: 25 h.  
  
Desé. Efectes i recursos  
Aquesta resolució produirà efecte l'endemà de la publicació en el Diari Oficial de la Generalitat Valenciana.  
De conformitat amb el que estableixen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques, contra aquesta resolució, que no posa fi a la via administrativa, es podrà interposar un recurs d'alçada davant del secretari autonòmic d'Educació i Formació Professional en el termini d'un mes a comptar des de l'endemà de publicar-se.  
  
València, 22 de juny de 2023.- La directora general d'Innovació Educativa i Ordenació: Maria Reis Gallego Perales.  
  
  
  
PROJECTE GUARDABOSC  
  
ANNEX I  
Declaració responsable per a la participació en el projecte d'innovació «Guardabosc»  
  
Dades del centre:   
Nom i cognoms de la persona representant legal del centre:   
NIF:  
Codi de centre: Nom del centre:   
Localitat: Província:  
  
Declare sota la meua responsabilitat:   
 Haver aprovat en claustre i en consell escolar la participació en el projecte d'innovació «Guardabosc».  
 Haver aprovat en consell escolar la col·laboració amb el personal de la Xarxa Jove per a l'assessorament i acompanyament durant el desenvolupament del projecte «Guardabosc», com queda reflectit en l'article 52 del Decret 253/2019 i en l'article 67 del decret 252/2019.  
  
  
Data i signatura del director/a